Nuuskommentaar: Versoening – twee briewe uit die hart(Foto: Wikimedia Commons) Versoening word nie noodwendig deur materiële gemeet nie – die innerlike gesindhede kan in sekere gevalle swaarder weeg as die materiële. Tydens ’n ramptoestand is dit egter moeilik om nie God se ontevredenheid te verstaan as die ryk man die arm vrou wat desperaat na iets vir haar kinders te ete soek, met leë hande wegstuur en sê: “Gaan in vrede” nie. Vandag begin ’n hofsaak oor ’n minister wat toegang tot ’n rampfonds aan ras koppel. Met die inperking as gevolg van die Covid-19-pandemie spreek heelwat mense die hoop uit dat die ramp tot beter tussengroepverhoudinge sal lei, en is daar ook ’n versugting dat daar meer nasionale kohesie sal wees. Uit berigte lyk dit plek-plek of dit wel realiseer, maar ander berigte handel weer oor skynbaar groeiende spanning. Hoe gaan iemand ’n goeie gewer wees as sy gesindheid nie blymoedig is nie – as hy weens sy velkleur as minderwaardige behandel word? Vandag juis sleep Solidariteit en AfriForum die regering hof toe omdat die departement van toerisme volhou met sy planne om beskikbare ramphulp volgens raskriteria toe te ken. Pres. Cyril Ramaphosa het ’n ideale geleentheid om die kwessie vreedsaam te besleg laat verslons deur nie op Solidariteit en AfriForum se olyftakkies wat uitgehou is te reageer nie. Dit hoef niemand te verbaas het nie. Die wyse waarop die ANC die Kliptownberaad in 2012 wanaangewend het om rassegevoelens op ’n knop te jaag, in teenstelling met die amptelike doel dat die beraad moes help om rasseverhoudinge te laat vlot, sal nog lank ’n skandvlek op die ANC wees. En natuurlik is dit nie net die regering wat rassegevoelens aandryf nie, maar daar is ook heelwat blankes wat die pot roer, soos wat die Menseregtekommissie gereeld deur sy skandalige bevooroordeeldheid demonstreer. Maar gister, kort na mekaar, beland twee skrywes in die openbare domein wat ook demonstreer dat daar ’n ander Suid-Afrika is wat wel nog op versoening gefokus is. Die eerste is ’n verklaring van dr. Theuns Eloff wat hom aan die FW de Klerkstigting onttrek. Eloff noem onder andere dat hy hom nog steeds op versoening sal toespits. Dit is duidelik dat Eloff emosioneel is oor die bande wat hy nou knip. Hy was immers tien jaar lank in verskillende hoedanighede by die stigting betrokke. Dit is duidelik dat oudpresident FW de Klerk se uitlatings oor apartheid oor ’n wye front persoonlike skade aangerig het. Hy sluit af dat hy steeds by versoeningsaksies betrokke sal wees. Lees die volledige berig hier. Die tweede is ’n WhatsApp van ’n dominee van die Hervormde Kerk Carletonville wat die gemoed skud en die hart week maak. Ds. Calitz vertel hoe hy, met permit en al, ’n tannie na Parys geneem het vir ŉ bloedoortapping. Sy het leukemie. Op pad terug huis toe in Carletonville, word hy by ’n polisiepadblokkade voorgekeer. Hy verwag om met permit en al gearresteer word, maar die kaptein vra wat sy beroep is, en toe hy sê hy is ŉ predikant, vra die kaptein of hy nie vir hom en sy manskappe sal bid nie. Hy maak so, en beleef self ’n emosionele oomblik. “Toe kom elkeen van hulle na my toe, skud my hand en sê: ‘May the Lord bless you and your family.’ Hulle spuit my hande met die nodige spuite, ensovoorts en stop ander voertuie sodat ek kan ry. Ek het tot in Carletonville met ’n knop in my keel gery. Trane wat vlak sit. Mag ons ook in hierdie tyd besef wat hulle vir ons beteken en ons gebede nodig het…” Lees die volledige skrywe hier. Hoe meer gevalle soos hierdie gebeur, hoe beter is die kanse dat daar vrede en regverdigheid sal wees. Maar dan MOET die president ook sy kant bring en minstens ’n poging aangewend het om vandag se hofsaak af te weer. Wat van hom verwag word, is nie te moeilik nie, maar in pas met sy ampseed ingevolge die Grondwet. En hoe kan enigeen dit regverdig om stappe in te stel wat nie net wit mense benadeel nie, maar ook die brood uit die mond neem van daardie wit mense se swart werkers … en daardie swart werkers se kinders. ’n Rand kan immers net so ver gerek word. En nog meer – hoe kan iemand die geld van ’n rampfonds met korrupsie in die oorvol sak van iemand wil stop op grond van sy ras eerder as sy behoeftes? Of sy eie bultende sak? Jakobus 1: 27 lui soos volg: Egte en suiwer godsdiens voor God die Vader is om weeskinders en weduwees in hulle moeilike omstandighede by te staan en om jou skoon te hou van die besmetting van die wêreld. Daar staan niks van om jou eie mense volgens hul ras te bevoordeel nie. Die NetBible stel dit soos volg: “Pure and undefiled religion before God the Father is this: to care for orphans and widows in their misfortune and to keep oneself unstained by the world.”